Farkašovský, Karol, poslanec NR SR (2024-01-16):
Dámy a páni, kolegovia a kolegyne, v prvom rade sa chcem poďakovať na začiatok pánovi Dostálovi aj pánovi Pročkovi za to, že urobili promo tomuto pozmeňovaciemu návrhu ešte ďaleko predtým, ako je prednesený. Samozrejme, pribalili k tomu aj taký prívlastok, že prílepok, tak chcel by som to hneď v úvode uviesť na správnu mieru. Ide o administratívnu technikáliu, ktorú chceme napraviť, pretože pri prenose kompetencií z ministerstva dopravy na ministerstvo cestovného ruchu a športu sa tam dostala jedna vec, technikália, ktorá prináleží vecne ministerstvu dopravy a chceme ju tam iba vrátiť. To je celé, žiadny prílepok a žiadne nejaké nekalé úmysly za tým netreba hľadať. Dovoľte teda, aby som prečítal odôvodnenie najskôr a potom samotný pozmeňujúci návrh. Príspevok za ubytovanie odídenca v súvislosti s ozbrojeným konfliktom na Ukrajine v ubytovacom zariadení na území Slovenskej republiky (ďalej len „príspevok“) je možné v širšom význame vnímať ako jedno z opatrení štátu na podporu bývania. Aj napriek tomu, že toto opatrenie je súčasťou zákona o podpore cestovného ruchu, nejde o formu podpory cestovného ruchu. Po poslednej novele kompetenčného zákona, ktorým dochádza k vzniku nového Ministerstva cestovného ruchu a športu Slovenskej republiky, prechádzajú kompetencie v oblasti cestovného ruchu z Ministerstva dopravy Slovenskej republiky (ďalej len „ministerstvo dopravy“) práve na novovznikajúce Ministerstvo cestovného ruchu a športu Slovenskej republiky. Na základe vyššie uvedeného by však kompetencia poskytovať príspevok mala ostať na ministerstve dopravy, ktoré je zároveň oprávnené vykonávať aj kontrolu poskytnutia príspevku. Predloženým pozmeňovacím návrhom dochádza k legislatívno-technickej úprave v tom zmysle, aby vyššie uvedené činnosti naďalej vykonávalo ministerstvo dopravy ako orgán štátnej správy v oblasti podpory štátom podporovaného nájomného bývania. Zároveň sa pozmeňujúcim návrhom dopĺňa aj ustanovenie o tom, že ministerstvo dopravy bude oprávnené vykonávať aj finančnú kontrolu hospodárenia s poskytnutými verejnými prostriedkami a kontrolu dodržiavania podmienok zo vzniknutých zmluvných vzťahov podľa § 27k zákona č. 91/2010 Z. z. o podpore cestovného ruchu týkajúcich sa poskytnutého príspevku. Toľko odôvodnenie a teraz dovoľte predniesť text pozmeňujúceho návrhu. Pozmeňujúci a doplňujúci návrh poslanca Národnej rady Slovenskej republiky Karola Farkašovského k vládnemu návrhu zákona, ktorým sa mení a dopĺňa zákon č. 213/2019 Z. z. o odplatách a o poskytovaní príspevku v civilnom letectve a o zmene a doplnení niektorých zákonov v znení neskorších predpisov, tlač 56. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňovací a doplňujúci návrh k vládnemu návrhu zákona, ktorým sa mení a dopĺňa zákon č. 213/2019 Z. z. o odplatách a o poskytovaní príspevku v civilnom letectve a o zmene a doplnení niektorých zákonov v znení neskorších predpisov, tlač 56. 1. V názve návrhu zákona sa na konci dopÍňajú slová: „a ktorým sa dopĺňa zákon č. 91/2010 Z. z. o podpore cestovného ruchu v znení neskorších predpisov“. 2. Za čl. 1sa vkladá nový článok II, ktorý znie: „Čl. II Zákon č. 91/2010 Z. z. o podpore cestovného ruchu v znení zákona č. 556/2010 Z. z., zákona č. 386/2011 Z. z., zákona č. 352/2013 Z. z., zákona č. 415/2013 Z. z., zákona č. 125/2016 Z. z., zákona č. 347/2018 Z. z., zákona č. 221/2019 Z. z., zákona č. 399/2019 Z. z., zákona č. 90/2020 Z. z., zákona č. 342/2020 Z. z., zákona č. 501/2021 Z. z., zákona č. 92/2022 Z. z. a zákona č. 490/2022 Z. z. sa dopĺňa takto: 1. V § 27k ods. 1 sa za slovo „Ministerstvo“ vkladajú slová „dopravy Slovenskej republiky (ďalej len „ministerstvo dopravy“)“. 2. V § 27k ods. 3 sa za slovo „ministerstvom“ vkladá slovo „dopravy“. 3. V § 27k ods. 5, 7 a 8 sa za slovo „Ministerstvo“ vkladá slovo „dopravy“. 4. V § 27k ods. 7 sa na konci pripája táto veta: „Finančnú kontrolu hospodárenia s poskytnutými verejnými prostriedkami a kontrolu dodržiavania podmienok zo vzniknutých zmluvných vzťahov podľa odsekov 1 až 6 vykoná ministerstvo dopravy.“ 5. V § 27k ods. 9 sa na konci pripájajú tieto slová: „na základe návrhu ministerstva dopravy“.“ Doterajší čl. II sa označuje ako čl. III. Vážený pán predsedajúci, vrele ďakujem za slovo, a tým som skončil môj pozmeňovací návrh. Ďakujem pekne.